Socialdemokratiet, Venstre og Moderaterne. - Det er de her tre partier, som er blevet enige om at gå sammen og tage ansvar, siger Mette Frederiksen på et pressemøde tirsdag aften. Hvem, der får hvilke ministerposter, bliver præsenteret torsdag, lyder det. Men allerede nu, har TV2 Nords politiske analytiker et klart bud på hvilke nordjyder, der er i spil til en ministerpost. - De seneste to år har Nordjylland haft fem ministre ud af tyve. Sådan en situation får vi ikke igen - det har været helt ekstraordinært. Det er oplagt med Mette Frederiksen som statsminister. Jeg vil også tro, Ane Halsboe Jørgensen er en anden og ret sikker kandidat. - Så skal Venstre og Moderaterne jo også have nogle poster, og der kunne den aalborgenske Marie Bjerre fra Venstre, som er valgt i Himmerlandskredsen, godt være en kandidat til en ministerpost. Marie Bjerre er dog i en meget svær situation, da hun har haft meget svært ved at acceptere Venstres "nej" til en advokatvurdering af minksagen. Marie Bjerre har blandt andet skrevet følgende på Facebook: - Ingen skattelettelse er stor nok og ingen skolepolitik eller ældrepolitik er liberal nok til at droppe en advokatvurdering af minkforløbet. - Får hun en ministerpost, så skal hun forsvare sig mod sit eget udsagn, fortsætter Søren Wormslev. Disse nordjyder mister deres ministerposter Ifølge TV2 Nords politiske analytiker er der med sikkerhed én forhenværende minister, som mister sin post. - Det er Rasmus Prehn. Ikke fordi, han ikke har gjort det godt som fødevareminister, men fordi på grund af de sager, der har været omkring hans brug af økonomi, siger Søren Wormslev og henviser til ministerens brug af sit kreditkort , som Rigsrevisionen vil undersøge. - Tilbage er Simon Kollerup og Flemming Møller Mortensen. En af dem kunne godt være med på holdet. Jeg tror, det kommer an på, hvordan kabalen kommer til at gå op. Regionerne i en usikker fremtid Moderaterne har tidligere meldt ud, at de har i sinde at nedlægge regionerne. Dog tvivler politisk analytiker på, hvorvidt det vil blive realiseret. - Både Socialdemokratiet og Venstre har sagt nej til at nedlægge regionerne, så det vil undre mig, hvis man 100 procent nedlægger regionerne. Men jeg tror, man vil ændre på den måde, som dundhedsvæsenet er skruet sammen på. Det kan have betydning for Nordjylland. - Vil der stadig være et regionsråd, som er med til at træffe beslutninger på det her område, eller som Lars Løkke har lagt op til, at sundhedsvæsenet skal styres nationalt uden en regional, folkevalgt bestyrelse. - Det vil mange nordjyder mene er et tilbageskridt. De vil huske, at et regionsråd eksempelvis har været med til at sikre et sygehus i Thisted, selvom der ikke var nok indbyggere til det ifølge Sundhedsstyrelsen.

Opsummering:
Én nordjyde kan komme i alvorlige forklaringsproblemer, hvis vedkommende takker ja til en ministerpost, lyder vurderingen.